Avainsanat

Tiivistelmä



Avainsanat

1 Ennakkoratkaisukysymykset - Asian saattaminen yhteisöjen tuomioistuimen käsiteltäväksi - Perustamissopimuksen 177 artiklassa tarkoitetun kansallisen tuomioistuimen käsite - Immigration Adjudicator, joka on toimivaltainen ratkaisemaan ulkomaalaisten maahantuloa ja oleskelua koskevia oikeusriitoja, on perustamissopimuksen 177 artiklassa tarkoitettu kansallinen tuomioistuin

(EY:n perustamissopimuksen 177 artikla)

2 Kansainväliset sopimukset - Yhteisön tekemät sopimukset - Välitön oikeusvaikutus - Edellytykset - ETY-Marokko-yhteistyösopimuksen 40 artiklan ensimmäinen kohta

(ETY-Marokko-yhteistyösopimuksen 40 artiklan ensimmäinen kohta)

3 Kansainväliset sopimukset - ETY-Marokko-yhteistyösopimus - Jäsenvaltiossa työskentelevät marokkolaiset - Työolot ja palkka - Yhdenvertainen kohtelu - Ulottuvuus - Oleskeluluvan uudistamista koskevan sellaisen kieltäytymisen sallittavuus, joka päättää työntekijän työskentelyn - Edellytykset

(ETY-Marokko-yhteistyösopimuksen 40 artiklan ensimmäinen kohta)

Tiivistelmä

1 Harkittaessa, onko tietty ennakkoratkaisua pyytävä toimielin perustamissopimuksen 177 artiklassa tarkoitettu tuomioistuin, mikä on pelkästään yhteisön oikeuden perusteella ratkaistava kysymys, on otettava huomioon useita seikkoja, joita ovat muun muassa kyseisen toimielimen lakisääteisyys, pysyvyys, sen tuomiovallan pakottavuus, menettelyn kontradiktorisuus, toimiminen oikeussääntöjen soveltajana ja riippumattomuus. Immigration Adjudicator, joka on toimivaltainen ratkaisemaan oikeusriitoja, jotka koskevat ulkomaalaisten oikeutta tulla Yhdistyneen kuningaskunnan alueelle ja oleskella siellä, täyttää kyseiset edellytykset.

2 Yhteisön ja kolmansien maiden välisessä sopimuksessa olevan määräyksen on katsottava olevan välittömästi sovellettavissa, kun se sanamuotonsa sekä sopimuksen tarkoituksen ja luonteen huomioon ottaen sisältää selvän ja täsmällisen velvoitteen, jonka täytäntöönpano tai oikeusvaikutusten syntyminen ei edellytä muita toimenpiteitä.

Tämä on tilanne ETY-Marokko-sopimuksen yhteistyötä työvoima-asioissa koskevan III osaston 40 artiklan ensimmäisen kohdan osalta, jonka luonne ei suinkaan ole puhtaasti ohjelmallinen, vaan jossa vahvistetaan työolojen ja palkan alalla täsmällinen ja ehdoton periaate, joka on riittävän toiminnallinen, jotta kansallinen tuomioistuin voi soveltaa sitä, ja näin ollen omiaan sääntelemään välittömästi yksityisten oikeusasemaa, mikä merkitsee sitä, että yksityisillä oikeussubjekteilla, joihin kyseistä määräystä sovelletaan, on oikeus vedota siihen kansallisissa tuomioistuimissa.

3 ETY:n ja Marokon välisen yhteistyösopimuksen 40 artiklan ensimmäistä kohtaa on tulkittava siten, että sillä ei periaatteessa estetä sitä, että vastaanottava jäsenvaltio kieltäytyy uudistamasta sellaisen Marokon kansalaisen oleskelulupaa, jolle se on antanut luvan tulla alueelleen ja työskennellä siellä, koko siksi ajaksi, jona asianomaisella on valtiossa kyseinen työpaikka, silloin kun oleskeluoikeuden myöntämisen alkuperäistä syytä ei ole enää olemassa hetkellä, jolloin hänen oleskelulupansa voimassaolo päättyy.

Asia olisi toisin, jos kyseinen kieltäytyminen vaikuttaisi siten, että tietyssä jäsenvaltiossa myönnetty oikeus, jonka mukaan asianomainen saa tosiasiallisesti tehdä työtä ja jonka toimivaltaiset kansalliset viranomaiset ovat asianmukaisesti myöntäneet työluvalla, jonka voimassaolo on pidempi kuin oleskeluluvan, asetettaisiin kyseenalaiseksi muilla perusteilla kuin kyseisen valtion oikeutetun intressin suojelulla eli muilla kuin yleiseen järjestykseen tai turvallisuuteen taikka kansanterveyteen liittyvillä syillä. Kansallisen tuomioistuimen asiana on arvioida se, onko tilanne tällainen.